DOLNÝ KUBÍN. Excelovať na hodinách prírodovedných predmetov im nestačí. Súrodencov Šubjakovcov, študentov osemročného gymnázia, zlákala Medzinárodná olympiáda mladých vedcov (IJSO). Učiteľky Mária Sabová i Andrea Pelachová majú dôvod na radosť.
Baví ju experimentovať
Staršia Mária je žiačkou šiesteho ročníka. Vlani v decembri reprezentovala školu i Slovensko na medzinárodnom kole IJSO v Azerbajdžane. Statočne sa popasovala s testami, teoretickými úlohami i pokusmi. Zisk cenného kovu mala na dosah - od bronzovej medaily ju delilo pár bodov.
"Najviac ma bavia experimenty. V Baku sme napríklad zisťovali obsah vitamínu C v ovocí." Z Azerbajdžanu mladej vedkyni utkvie v pamäti prvý let lietadlom, bahenné sopky, jaskynné kresby pravekých ľudí a ropa vo vzduchu. Domáca strava ju neoslovila. A ľudia, ktorých videla iba v hoteli a cez okná autobusu, vyzerali normálne.
Sníva o Nigérii
O rok mladší brat Ján sa chce pokúsiť zopakovať sestrin úspech. Riešenie päťstranového zadania domáceho experimentu so zemiakmi poslal do Bratislavy pred týždňom. Ak sa mu podarí uspieť, zabojuje o šancu pochváliť sa vedomosťami v africkej Nigérii. Najväčšej konkurencie, vlastnej sestry, sa báť nemusí - vedecká olympiáda je určená žiakom do 16 rokov.
S Máriinými radami však Janko počíta. Na poli vedy si pomáhajú, ako sa len dá, no súrodenecké škriepky sa nevyhýbajú ani im. "Hádame sa pre hocičo," usmieva sa Mária, ktorá chce študovať fyziku alebo medicínu. Mama učiteľka a otec šofér vraj majú pre nezvyčajnú záľubu svojich detí absolútne pochopenie.
Medzinárodná olympiáda mladých vedcov je vedomostná súťaž z fyziky, chémie a biológie. Unikátna je tým, že každý súťažiaci musí preukázať vedomosti zo všetkých troch oblastí. Od roku 2004 získalo Slovensko v medzinárodnom meraní síl 24 medailí.